钦定古今图书集成/明伦汇编/官常典/第106卷 > 《上益王》朱多炡
## 钦定古今图书集成/明伦汇编/官常典/第106卷 > 《上益王》朱多炡

睿德隆公族，英才丽本支。三雍陋河间，七步浅临淄。
潇洒游仙味，从容乐善辞。问遗偏宠渥，锡予倍恩私。
手敕家人礼，亲贤国士知。纶言天咫尺，宫扇墨淋漓。
九子罗圭冕，诸王属屏维。具瞻龙种贵，悉览凤雏仪。
夜照青藜杖，秋荣桂树枝。虚车名并美，拥篲节逾卑。
丹洞穿菟苑，麻源到雁池。瓜筵文玳瑁，药碗妙琉璃。
大火西流候，长庚正耀时。茹茅京氏易，松柏楚元诗。
鸟爪羞麟脯，神功酿蚁卮。遥遥颂磐石，黄发以为期。